Rådets fælles holdning

af 18. februar 2002

om restriktive foranstaltninger over for Zimbabwe

(2002/145/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Den 28. januar 2002 udtrykte Rådet alvorlig bekymring over situationen i Zimbabwe, især over den seneste optrapning af volden og truslerne mod politiske modstandere samt chikanen af den uafhængige presse. Rådet noterede sig, at Zimbabwes regering ikke har gjort noget effektivt for at forbedre situationen, således som Det Europæiske Råd i Laeken i december 2001 havde opfordret til.

(2) Rådet udtrykte desuden dyb bekymring over den nylige lovgivning i Zimbabwe, der, hvis den håndhæves, vil være et alvorligt indgreb i ytrings-, forsamlings- og foreningsfriheden, især loven om offentlig orden og sikkerhed samt loven om ændring af "General Laws" (som begge vil være en krænkelse af de normer og standarder for frie og retfærdige valg, som SADC's parlamentarikere vedtog i marts 2001) samt den foreslåede lovgivning om regulering af medierne.

(3) Den Europæiske Union har derfor besluttet at afslutte konsultationerne i henhold til artikel 96 i AVS-EF-partnerskabsaftalen og iværksætte målrettede sanktioner

- hvis Zimbabwes regering lægger hindringer i vejen for gennemførelse af den EU-valgobservatørmission, der indledte sin virksomhed den 3. februar 2002, eller hvis den på et senere tidspunkt forhindrer denne mission i at fungere effektivt, eller

- hvis Zimbabwes regering forhindrer de internationale medier i at få fri adgang til at dække valghandlingerne, eller

- hvis der indtræder en alvorlig forværring af den faktiske situation, f.eks. en forværring af menneskerettighedssituationen eller angreb mod oppositionen, eller

- hvis det vurderes, at valghandlingerne ikke er frie og retfærdige.

(4) Rådet har konstateret, at Zimbabwes regering fortsat er involveret i alvorlige krænkelser af menneskerettighederne og af menings- og foreningsfriheden og retten til fredelig forsamling. Så længe krænkelserne fortsætter, finder Rådet det derfor nødvendigt at indføre restriktive foranstaltninger over for Zimbabwes regering og de personer, der har en stor del af ansvaret for disse krænkelser.

(5) Der er behov for handling fra Fællesskabets side for at iværksætte en række foranstaltninger -

VEDTAGET FØLGENDE FÆLLES HOLDNING:

Artikel 1

1. Levering eller salg af våben og af alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr samt reservedele til ovennævnte, fra statsborgere i medlemsstaterne eller fra medlemsstaternes områder til Zimbabwe forbydes, uanset om de hidrører fra deres områder eller ej.

2. Ydelse af teknisk oplæring eller bistand til Zimbabwe i forbindelse med levering, fremstilling, vedligeholdelse eller anvendelse af de i stk. 1 nævnte genstande fra statsborgere i medlemsstaterne eller fra medlemsstaternes områder forbydes.

3. Stk. 1 og 2 finder ikke anvendelse på levering af militært udstyr, som ikke er bestemt til at dræbe, og som udelukkende er til humanitær brug eller beskyttelsesbrug, eller på dertil knyttet teknisk bistand eller oplæring, og finder heller ikke anvendelse på beskyttelsesbeklædning, herunder skudsikre veste og militærhjelme, der midlertidigt udføres til Zimbabwe udelukkende til personlig brug for FN-personel, repræsentanter for medierne, humanitært hjælpepersonale, ulandsfrivillige og tilknyttet personale.

Artikel 2

Udstyr, som kan anvendes til intern undertrykkelse, leveres ikke til Zimbabwe.

Artikel 3

1. Medlemsstaterne træffer de nødvendige foranstaltninger for at begrænse indrejse i eller transit gennem deres område for de personer, der er opført på listen i bilaget, og som er involveret i aktiviteter, der alvorligt undergraver demokratiet, respekten for menneskerettighederne og retsstaten i Zimbabwe.

2. Stk. 1 forpligter ikke en medlemsstat til at nægte sine egne statsborgere indrejse i sit område.

3. Medlemsstaterne kan indrømme undtagelser fra foranstaltningerne i stk. 1, når rejse er berettiget af humanitære hensyn, herunder religiøse forpligtelser, eller af hensyn til muligheden for at kunne deltage i møder i internationale organer eller politiske dialoger, som fremmer demokratiet, menneskerettighederne og retsstaten i Zimbabwe.

4. En medlemsstat, der ønsker at indrømme undtagelser, jf. stk. 3, giver Rådet skriftlig meddelelse herom. Undtagelsen anses for at være indrømmet, medmindre en eller flere rådsmedlemmer skriftligt gør indsigelse inden for 48 timer efter at have modtaget meddelelsen om den foreslåede undtagelse.

Artikel 4

1. Midler, andre finansielle aktiver eller økonomiske ressourcer tilhørende de personer, der er opført på listen i bilaget, som er involveret i aktiviteter, der alvorligt undergraver demokratiet, respekten for menneskerettighederne og retsstaten i Zimbabwe, indefryses.

2. Der stilles hverken direkte eller indirekte midler, andre finansielle aktiver eller økonomiske ressourcer til rådighed for de personer, der er nævnt i stk. 1.

Artikel 5

Rådet vedtager på forslag af en medlemsstat eller Kommissionen ændringer til listen i bilaget, hvis den politiske udvikling i Zimbabwe tilsiger det.

Artikel 6

For at give ovennævnte foranstaltninger den størst mulige virkning tilskynder Den Europæiske Union tredjelande til at vedtage restriktive foranstaltninger svarende til dem, der er indeholdt i denne fælles holdning.

Artikel 7

Denne fælles holdning har virkning fra datoen for vedtagelsen. Efter denne dato finder den anvendelse i en periode på tolv måneder, der kan forlænges.

Denne fælles holdning revideres løbende.

Artikel 8

Denne fælles holdning offentliggøres i EF-Tidende.

Udfærdiget i Bruxelles, den 18. februar 2002.

På Rådets vegne

J. Piqué i Camps

Formand

BILAG

Liste over personer, jf. artikel 3 og 4

>TABELPOSITION>